Weldoeners sorg vir sprokies-matriekafskeid | News24
Weldoeners sorg vir sprokies-matriekafskeid
WAT aanvanklik begin het as ’n hulpkreet om vir een aspoestertjie n sprokiesmooi matriekafskeid te gee, het binne minute ’n streekwye geroep laat opgaan.
Amber Vorster - eienaar van die Haasbekkies Dagsorgsentrum in Kruisfontein, Humansdorp - wou graag die dogter van ’n werknemer wat in Augustus 2014 oorlede is, help om haar matriekafskeid-droom te bewaarheid. Daar was net een probleem: sy is nie finansieel daartoe in staat nie.
Vorster het ’n hulpkreet op ’n plaaslike Facebook-groep gedeel. Minute later, het hulp van regoor die gemeenskap ingestroom.
Van sakelui tot gewone inwoners het ’n bydrae gelewer vir uitrustings, vervoer, grimering, hare, foto’s en selfs verblyf. So-veel so, dat die matriekafskeid-droom van vier leerders van die Humansdorp Sekondêre Skool bewaarheid is.
“Die leerders wat weens hul omstan-dighede nie hul matriekafskeid sou kon bekostig of bywoon nie, kon nou hul groot dag (24 Junie) geniet,” sê Vorster.
“Dit is vir my ‘n groot eer om deel te wees van hierdie gemeenskap. Baie dankie vir elkeen wathulp aangebied het.”
Volgens Vorster is daar nog talle behoef-tige leerders van regoor die Kouga wat hulp nodig het.
“By die Lungiso Sekondêre Skool in Humansdorp is daar nagenoeg 33 leerders wat nie kan bekostig om hul matriekafskeid in Augustus by te woon nie. Leerders van die Patensie Sekondêre Skool, wie se afskeid einde September plaasvind, het ons ook om hulp genader,” sê Vorster.
Vorster sê: “’n Matriekafskeidrok of -pak is elke matriekleerder se manier om aan die wêreld te wys sy of hy is ’n prinses en prins. Ons sal graag meer rokke by die publiek wil insamel om méér leerders te help.
“Dit vat deesdae meer as om net daardie spaarvarkie oop te breek om by ’n matriekafskeid op te daag. Rokke en pakke is deesdae onbekostigbaar.”
Volgens Vorster het God haar met ’n doel op die aarde gesit. “God is so goed vir my. Ek sal alles in my vermoëns doen om die kinders te help.”
“Ek doen dit nie om ryk te word nie; ek wil net hê die kinders moet ’n onvergeetlike dag hê.”
Inwoners wat ’n bydrae wil lewer - hetsy rokke, pakke, grimering, vervoer, hare of verblyf - kan Vorster by 073 838 5868 skakel